b"\n_START_ARTICLE_\nRapha\xc3\xabl Varane\n_START_SECTION_\nInicis\n_START_PARAGRAPH_\nRapha\xc3\xabl Varane va n\xc3\xa9ixer a la ciutat francesa de Lilla de pares martiniquesos. El seu pare va n\xc3\xa9ixer a Le Morne-Rouge. Varane va comen\xc3\xa7ar a jugar al futbol al districte de Lilla, jugant amb set anys a l'AS Hellemmes. Despr\xc3\xa9s de dos anys al club, el juliol de 2002, va entrar a les categories inferiors del RC Lens. Varane va formar-se al Centre de Pr\xc3\xa9formation de Football a Li\xc3\xa9vin, un centre d'entrenament exclusiu per a jugadors nascuts a la regi\xc3\xb3 francesa de Nord-Pas-de-Calais. Va estar dos anys al centre de formaci\xc3\xb3, on passava la setmana, jugant els caps de setmana amb el Lens. Una vegada va tornar a Lens, va pujar r\xc3\xa0pidament per les categories inferiors del club, signant un contracte com a professional a la temporada 2010-11.\n_START_SECTION_\nRC Lens\n_START_PARAGRAPH_\nA l'octubre de 2010 va ser convocat amb el primer equip, esdevenint titular al partit contra el Montpellier HSC del 6 de novembre a causa de la lesi\xc3\xb3 del seu company Alaeddine Yahia. Va jugar els 90 minuts del partit, amb una vict\xc3\xb2ria per 2-0. L'actuaci\xc3\xb3 de Varane va ser elogiada pels seus companys, sobretot pel capit\xc3\xa0 Adil Hermach, tamb\xc3\xa9 per l'entrenador i els mitjans de comunicaci\xc3\xb3 locals. Va tornar a l'alineaci\xc3\xb3 inicial el 30 de novembre a la derrota per 4-1 contra el Brest. Amb el nou entrenador L\xc3\xa1szl\xc3\xb3 B\xc3\xb6l\xc3\xb6ni, i recuperats els seus companys lesionats, va jugar tamb\xc3\xa9 de centrecampista defensiu contra el Girondis de Bordeus._NEWLINE_Al gener de 2011 es va especular amb la sortida del jugador, donat l'inter\xc3\xa8s de grans equips d'Europa, com el Manchester United. El Lens li va ampliar el contracte el 3 de febrer per evitar una possible marxa del jugador. El 8 de maig, Varane marc\xc3\xa0 el seu primer gol com a professional, en l'empat a un contra el Caen. Tamb\xc3\xa9 marc\xc3\xa0 al seg\xc3\xbcent partit contra l'AS Monaco, en un altre empat a 1. Malgrat aquests gols, els Lens va baixar a la Ligue 2, despr\xc3\xa9s de dues temporades jugant al m\xc3\xa0xim nivell. El 21 de maig, Varane va exercir com a capit\xc3\xa0 en la derrota per 1-0 contra l'Arles-Avignon.\n_START_SECTION_\nReial Madrid\n_START_PARAGRAPH_\nEl 22 de juny de 2011, el president del RC Lens Gervais Martel va confirmar a un grup de seguidors que Varane acabaria jugant amb el Reial Madrid CF sota el seguiment de Jose Mourinho. El conjunt madrileny va fer oficial el seu fitxatge el 27 de juny, signant un contracte que els vincula fins al 2017. _NEWLINE_Va debutar amb l'equip blanc a un amist\xc3\xb3s de pretemporada contra Los Angeles Galaxy, a Calif\xc3\xb2rnia, jugant 45 minuts amb el dorsal 19. En competici\xc3\xb3 oficial, debut\xc3\xa0 a la lliga el 21 de setembre, empatant al camp del Racing de Santander, i va marcar el seu primer gol tres dies despr\xc3\xa9s, a casa contra el Rayo Vallecano._NEWLINE_Durant la primera temporada i mitja va mantenir un paper de suplent, per darrere de Sergio Ramos i Pepe, i competint tamb\xc3\xa9 amb Ricardo Carvalho i Ra\xc3\xbcl Albiol. A finals del gener del 2013 va comen\xc3\xa7ar a assolir m\xc3\xa9s protagonisme per les baixes dels dos defenses titulars. Va fer un gran paper als cl\xc3\xa0ssics de Copa del Rei i lliga que li va permetre guanyar-se un lloc a la defensa com a titular amb Sergio Ramos i per davant de Pepe._NEWLINE_El setembre de 2014 el Reial Madrid va renovar el jugador fins fins al 30 juny del 2020._NEWLINE_En 2015 ha tingut un rendiment impressionant deixant a vegades a jugadors com Pepe a la banqueta. Es va guanyar el lloc per la seva rapidesa i la seva contund\xc3\xa8ncia en el joc per dalt. T\xc3\xa9 un bon canvi de ritme i quan arrenca \xc3\xa9s dif\xc3\xadcil de parar. \xc3\x89s un jugador jove que el Reial Madrid pot aprofitar molt pels pr\xc3\xb2xims anys, ja que mostra molta experi\xc3\xa8ncia des de ben jove. Tamb\xc3\xa9 \xc3\xa9s perill\xc3\xb3s en l'\xc3\xa0rea contr\xc3\xa0ria, ja que t\xc3\xa9 tend\xc3\xa8ncia a marcar molts gols per el joc aeri. Va pel bon cam\xc3\xad a ser un dels millors centrals en un futur.\n_START_SECTION_\nSelecci\xc3\xb3 francesa\n_START_PARAGRAPH_\nL'agost del 2012 va ser convocat per jugar amb la selecci\xc3\xb3 francesa, sense arribar a debutar. El 13 de maig de 2014, l'entrenador de la selecci\xc3\xb3 francesa Didier Deschamps el va incloure a la llista final de 23 jugadors que representaran Fran\xc3\xa7a a la Copa del M\xc3\xb3n de Futbol de 2014."